സംഗീത നാടക അക്കാദമിയില് വീണ്ടും നാടകക്കാലം സ്വന്തം ലേഖകന്തൃശൂര്: നീണ്ട ഇടവേളയ്ക്കുശേഷം ബെല്ലുകള് മുഴങ്ങി...അരങ്ങുണര്ന്നു... കേരള സംഗീത നാടക അക്കാദമിയുടെ പ്രഫഷണല് നാടകമത്സരത്തിനു യവനിക ഉയര്ന്നു. അക്കാദമി വൈസ് ചെയര്മാന് സേവ്യര് പുല്പ്പാട്ട് ഉദ്ഘാടനം നിര്വഹിച്ചു. പുസ്തകക്കാലംനൂറ് ദിനം: നൂറ് പുസ്തകം പദ്ധതിയുടെ ഭാഗമായി അക്കാദമി പുറത്തിറക്കിയ എട്ടു പുസ്തകങ്ങള് ചടങ്ങില് പ്രകാശനം ചെയ്തു. അശോകന് ചരുവില്, നാടകകൃത്ത് പി.വി.കെ പനയാലിനു നല്കി പ്രകാശനം ചെയ്തു. അക്കാദമി സെക്രട്ടറി ഡോ.പ്രഭാകരന് പഴശ്ശി, അക്കാദമി നിര്വാഹക സമിതി അംഗങ്ങളായ വിദ്യാധരന് മാസ്റ്റര്, ഫ്രാന്സിസ് ടി.മാവേലിക്കര, അഡ്വ. വി.ഡി. പ്രേമപ്രസാദ് എന്നിവര് സംബന്ധിച്ചു. കൊച്ചിന് ചന്ദ്രകാന്തത്തിന്റെ അന്നം എന്ന നാടകമാണ് ഇന്നലെ രാവിലെ പത്തിന് ആദ്യം അരങ്ങിലെത്തിയത്. വൈകീട്ട് കാളിദാസ കലാകേന്ദ്രത്തിന്റെ അമ്മ അരങ്ങിലെത്തി. 29 വരെയാണ് നാടകമത്സരം.ദിവസം രണ്ടു നാടകങ്ങള് വീതം അരങ്ങിലെത്തും. രാവിലെ പത്തിനും വൈകീട്ട് അഞ്ചിനുമാണ് നാടകങ്ങള്. പാസ് നല്കിയ 250 പേര്ക്കുമാത്രമാണ് നാടകം കാണാന് അവസരമുളളത്. കര്ശന നിബന്ധനകളോടും സുരക്ഷാക്രമീകരണങ്ങളോടും കൂടിയാണ് നാടകമത്സരം നടത്തുന്നത്.